**Līguma vispārējie noteikumi**

1. **Termini un interpretācija**
   1. **Termini:**
      1. **Atbalsta mērķis** *–* attīstīt Mērķa grupas jauniešu prasmes un veicināt viņu iesaisti mācību pasākumos un izglītības ieguvē (tai skaitā aroda apguvē pie amata meistara), nodarbinātībā vai Nodarbinātības valsts aģentūras īstenotajos pasākumos, kā arī nevalstisko organizāciju vai jauniešu centru darbībā.
      2. **Attiecināmie izdevumi** – izdevumi, ko Aģentūra, pamatojoties uz Līguma nosacījumiem apstiprina Sadarbības partnerim gadījumā, ja Projekts īstenots atbilstoši Līguma nosacījumiem, Noteikumiem un Eiropas Savienības un Latvijas Republikas normatīvo aktu prasībām. Sadarbības partneris var pretendēt uz atbalsta summu par izdevumiem, kas radušies Projekta darbību īstenošanas laikā un par kuriem Sadarbības partneris veicis maksājumus ne vēlāk kā 20 (divdesmit) darba dienu laikā pēc Projekta darbību īstenošanas laika beigu datuma.
      3. **Dubultā finansēšana** *–* gadījumi, kad Sadarbības partneris Attiecināmajos izdevumos ir iekļāvis izdevumus, kas vienlaikus tikuši, tiek finansēti vai, kurus plānots finansēt no citiem Eiropas Savienības, finanšu instrumentu, valsts vai pašvaldības finanšu līdzekļiem.
      4. **Interešu konflikts** *–* situācija, kurā personai, kas saistīta ar Projekta īstenošanu, amata pienākumu neatkarīgu un objektīvu izpildi vai uzdevumu veikšanu Projekta īstenošanas ietvaros negatīvi ietekmē iemesli, kas ir saistīti ar ģimeni, emocionālajām saitēm, politisko vai nacionālo piederību, ekonomiskajām vai kādām citām tiešām vai netiešām personīgajām interesēm, kas attiecīgajai personai ir kopējas ar sadarbības partneri, galasaņēmēju, radiniekiem vai darījumu partneriem - atbilstoši Regulā Nr. 2018/1046[[1]](#footnote-1), likumā “Par interešu konflikta novēršanu valsts amatpersonu darbībā” un citos normatīvajos aktos par Interešu konflikta novēršanu noteiktajam.
      5. **Izdevumus pamatojošie dokumenti** – faktiski notikušo darbību un sasniegto Rezultātu pamatojošie dokumentārie apliecinājumi, kas saskaņā ar Noteikumiem un atbilstošajam vienkāršoto izmaksu veidam noteikti Metodikā.
      6. **Mērķa grupas jaunietis**– jaunietis, kurš pirms iesaistes Projektā ir vecumā no 15 līdz 29 gadiem (ieskaitot) un nemācās, nestrādā, neapgūst arodu un nav reģistrēts Nodarbinātības valsts aģentūrā kā bezdarbnieks.
      7. **Mērķa grupas jaunieša atbalsta pasākumi** – darbību kopums, kas ietverts Mērķa grupas jaunieša Individuālajā pasākumu programmā un vērsts uz Mērķa grupas jaunieša prasmju attīstību. Tie var ietvert tādas aktivitātes kā neformālā un ikdienas mācīšanās, speciālistu (tostarp ārstniecības personāla) konsultācijas, dalība pasākumos (piemēram, nometnes, semināri, sporta aktivitātes, kultūras pasākumi), brīvprātīgais darbs, iesaiste nevalstisko organizāciju un jauniešu centru aktivitātēs, pasākumos un projektos, profesijas specifikas iepazīšana (tai skaitā vizītes uzņēmumos, lai izvēlētos iegūt profesionālo kvalifikāciju vai apgūt arodu pie amata meistara), iesaiste vietējās sabiedriskajās aktivitātēs, specifiski pasākumi Mērķa grupas jauniešiem ar invaliditāti (piemēram, surdotulka pakalpojumi, asistenta pakalpojumi, specializētā transporta pakalpojumi), pasākumi horizontālā principa "Vienlīdzība, iekļaušana, nediskriminācija un pamattiesību ievērošana" darbību īstenošanai (tai skaitā pandusu noma, indukcijas cilpu noma, jomas ekspertu konsultācijas, zīmju valodas tulku un vieglās valodas tulkošanas pakalpojumi, subtitrēšanas un reāllaika transkripcijas pakalpojumi).
      8. **Mērķa grupas jaunieša iesaiste Projektā** – atbalstāmo darbību kopums, kas aptver trīs posmus: Mērķa grupas jaunieša uzrunāšanu, profilēšanu un konsultēšanu, kā arī Mērķa grupas jaunieša Individuālās pasākumu programmas izstrādi vai Mērķa grupas jaunieša virzību uz formālās izglītības ieguvi vai nodarbinātību, vai Nodarbinātības valsts aģentūras īstenotajiem pasākumiem.
      9. **Mērķa grupas jaunieša Individuālā pasākumu programma** (turpmāk arī Individuālā pasākumu programma) – pasākumu kopums, kas piemērots konkrētam Mērķa grupas jaunietim, ir balstīts uz Mērķa grupas jaunieša profilēšanas rezultātiem un vērsts uz viņa prasmju attīstību, lai sekmētu jaunieša iesaisti mācību pasākumos un izglītības ieguvē (tai skaitā aroda apguvē pie amata meistara), nodarbinātībā, Nodarbinātības valsts aģentūras īstenotajos pasākumos, kā arī nevalstisko organizāciju vai jauniešu centru darbībā. Individuālā pasākumu programma ir izpildīta ar sasniegtu Noteikumu 5.2.  apakšpunktā minēto rezultāta rādītāju, ja tās noslēgumā Mērķa grupas jaunietis ir iesaistījies mācību pasākumos (ārpus darba, darbavietā, profesionālajā apmācībā un citur) vai izglītības (mūžizglītība, formālā izglītība) ieguvē. Individuālā pasākumu programma ir sekmīgi izpildīta, ja Mērķa grupas jaunietis ir iesaistījies mācību pasākumos vai izglītības ieguvē (tai skaitā aroda apguvē pie amata meistara), Nodarbinātības valsts aģentūras īstenotajos pasākumos, nodarbinātībā, kā arī nevalstisko organizāciju vai jauniešu centru darbībā.
      10. **Mērķa grupas jaunieša mentors** – pilngadīga persona, kura Projekta ietvaros vai Eiropas Savienības struktūrfondu un Kohēzijas fonda 2014.–2020. gada plānošanas periodā darbības programmas "Izaugsme un nodarbinātība" 8.3.3. specifiskā atbalsta mērķa "Attīstīt NEET jauniešu prasmes un veicināt to iesaisti izglītībā, Nodarbinātības valsts aģentūras īstenotajos pasākumos Jauniešu garantijas ietvaros un nevalstisko organizāciju vai jauniešu centru darbībā" un 14.1.1. specifiskā atbalsta mērķa "Atveseļošanas pasākumi izglītības nozarē" 14.1.1.2. pasākuma "Atbalsts NEET jauniešiem" ietvaros īstenotajā projektā "PROTI un DARI!" (turpmāk – projekts "PROTI un DARI!") ir apguvusi Aģentūras organizēto mācību programmu Mērķa grupas jauniešu mentoriem un kura sniedz atbalstu Mērķa grupas jaunietim Individuālās pasākumu programmas īstenošanā un Pēcprogrammas mentoringa īstenošanā.
      11. **Mērķa grupas jaunieša personas lieta** *–* dokumentu kopums, kurā ietverta Mērķa grupas jaunieša profilēšanas laikā iegūtā informācija, Individuālā pasākumu programma un cita Projekta dokumentācija, kas saistīta ar konkrētā Mērķa grupas jaunieša dalību Projektā.
      12. **Mērķa grupas jaunieša profilēšana**– Mērķa grupas jaunieša situācijas sākotnējā izpēte, kas ietver Mērķa grupas jaunieša izglītības, nodarbinātības, līdzšinējās sabiedriskās darbības pieredzes, interešu un prasmju attīstības vajadzību apzināšanu, kā arī ierobežojošo un citu faktoru identificēšanu.
      13. **Neatbilstoši veiktie izdevumi** *–* izdevumi, par kuriem ir pieņemts Aģentūras lēmums, ka tie Sadarbības partnerim ir radušies, pārkāpjot Līguma, Noteikumu, Latvijas Republikas vai Eiropas Savienības normatīvo aktu prasības vai par kurām Sadarbības partneris nav iesniedzis Izdevumus pamatojošos dokumentus Līguma noteiktajā kārtībā, vai kuri nav definēti kā Attiecināmie izdevumi Noteikumos. Neatbilstoši veikto izdevumu summu sedz Sadarbības partneris no saviem finanšu līdzekļiem.
      14. **Pēcprogrammas mentorings** *–* individuālā mentoringa nodrošināšana Mērķa grupas jaunietim pēc Individuālās pasākumu programmas beigām, uzsākot nodarbinātību vai formālās izglītības apguvi, lai veicinātu mērķa grupas jaunieša adaptāciju izglītības iestādē vai darbavietā.
      15. **Programmas vadītājs**– persona ar augstāko izglītību, kura Projekta ietvaros vai projektā "PROTI un DARI!" ir apguvusi Aģentūras organizēto mācību Programmu vadītājiem un kura nodrošina Mērķa grupas jauniešu iesaisti Projektā un pārrauga darbu ar Mērķa grupas jauniešiem.
      16. **Supervīzija** *–* konsultatīvs un psiholoģisks atbalsts Programmas vadītājam vai Mērķa grupas jaunieša mentoram, organizējot mērķtiecīgu konsultēšanas procesu darba situāciju un profesionālo jautājumu risināšanā, lai uzlabotu Programmas vadītāja vai Mērķa grupas jaunieša mentora profesionālo kompetenci un paaugstinātu kvalitāti darbam ar Mērķa grupas jauniešiem.
   2. **Interpretācija:**

Līgumā, izņemot, ja no tā konteksta neizriet citādi:

* + 1. sadaļu virsraksti ir norādīti tikai pārskatāmības labad un neietekmē Līguma būtību;
    2. atsauce uz Līgumu, dokumentu vai normatīvo aktu ir uzskatāma par atsauci uz to Līguma, dokumenta vai normatīvā akta redakciju, kas ir spēkā brīdī, kad ir piemērojams vai izpildāms attiecīgais Līguma nosacījums, kurā ir norāde uz Līgumu, dokumentu vai normatīvo aktu;
    3. atsauce uz personu ietver arī tās tiesību un saistību pārņēmējus;
    4. vārdi un izteicieni, kas lietoti vienskaitlī, ietver arī daudzskaitli un otrādi.

1. **Aģentūras tiesības un pienākumi**
   1. **Aģentūras tiesības:** 
      1. Pieprasīt un saņemt visu nepieciešamo informāciju, dokumentus un skaidrojumus no Sadarbības partnera, valsts informācijas sistēmām un reģistriem, ārējām datu bāzēm informāciju, kas nepieciešama, lai nodrošinātu Projekta īstenošanu;
      2. noteikt pieprasāmās un Sadarbības partnera iesniedzamās informācijas detalizētā izklāsta veidu, iesniegšanas formātu un termiņu;
      3. pārskatīt Sadarbības partnerim Projekta ietvaros piešķirtā iznākuma rādītāja kvotas un pieejamā finansējuma apmēru, kā arī sasniedzamo rezultāta rādītāju;
      4. rīkoties ar jebkādu informāciju saistībā ar Projekta īstenošanu, īpaši tā publicitātes vai informācijas izplatīšanas nolūkā, ievērojot attiecīgās informācijas raksturu, tai skaitā nosacījumus ierobežotas pieejamības informācijas izplatīšanai;
      5. pieņemt lēmumu par Neatbilstoši veikto izdevumu konstatēšanu, finanšu korekcijas piemērošanu, uz laiku apturēt finansējuma piešķiršanu un atgūt nepamatoti apstiprināto un izmaksāto finansējumu vai tās daļu atbilstoši Eiropas Savienības un Latvijas Republikas normatīvo un tiesību aktu prasībām, kā arī Eiropas Komisijas un Vadošās iestādes vadlīnijām, skaidrojumiem, norādījumiem un lēmumiem;
      6. izmantot citas normatīvajos aktos un Līgumā paredzētās tiesības.
   2. **Aģentūras pienākumi:**
      1. nodrošināt Projekta ieviešanu un uzraudzību, ievērojot Noteikumus un Līguma nosacījumus;
      2. publicēt Līgumā minētās veidlapas, Metodiku un citus informatīvos un skaidrojošos materiālus Aģentūras tīmekļa vietnē;
      3. nodrošināt Sadarbības partnera deleģēto Programmu vadītāju un Mērķa grupas jauniešu mentoru mācības;
      4. sniegt Sadarbības partnerim informatīvu un konsultatīvu atbalstu Projekta atbalstāmo darbību īstenošanā un rezultātu sasniegšanā;
      5. nodrošināt Sadarbības partneriem pieredzes apmaiņas pasākumus un Supervīzijas;
      6. izvērtēt Sadarbības partnera iesniegtos pārskatus, pieņemt lēmumu par Attiecināmo izdevumu apstiprināšanu vai pieņemt lēmumu par izdevumiem, kas nav attiecināmi no Projekta īstenošanai pieejamā finansējuma;
      7. veikt maksājumus Sadarbības partnera kontā saskaņā ar Līguma nosacījumiem vai rakstiski informēt Sadarbības partneri par izdevumu pārmaksu vai izdevumu, kas nav attiecināmi no Projekta īstenošanai pieejamā finansējuma, ieturēšanu no kārtējā maksājuma, vai par piešķirtā neizlietotā avansa maksājuma atmaksu;
      8. apstrādājot Sadarbības partnera iesniegtos personu datus, ievērot normatīvajos aktos par personu datu (tai skaitā īpašu kategoriju personas datu) aizsardzību noteiktās prasības kā arī ievērojot 2016. gada 27. aprīļa Eiropas Parlamenta un Padomes Regulā (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti, ar ko atceļ Direktīvu 95/46/EK (Vispārīgā datu aizsardzības regula) noteikto;
      9. veikt citas normatīvajos aktos un Līgumā noteiktās darbības.
2. **Sadarbības partnera tiesības un pienākumi** 
   1. **Sadarbības partnera tiesības:**
      1. saņemt no Aģentūras Projekta īstenošanai nepieciešamo finansējumu atbilstoši Līgumā izvirzītajiem nosacījumiem un prasībām;
      2. pieprasīt un saņemt no Aģentūras nepieciešamo informāciju Projekta īstenošanai;
      3. izmantot citas normatīvajos aktos un Līgumā paredzētās tiesības.
   2. **Sadarbības partnera pienākumi:**
      1. ievērot Noteikumus, Līguma nosacījumus, Metodikas, Eiropas Savienības un Latvijas Republikas spēkā esošos normatīvos aktus, Vadošās iestādes, Atbildīgās iestādes, Sadarbības iestādes un citu institūciju vadlīnijas un metodikas, tai skaitā, bērnu tiesību aizsardzības, publisko iepirkumu un grāmatvedības jomā. Gadījumā, ja piemērojamais normatīvais akts vai atsevišķa tiesību norma tiek grozīta vai zaudē spēku, ir piemērojams spēkā esošais normatīvais akts un tiesību norma, kas regulē attiecīgo jautājumu, neatkarīgi no tā, vai Līgumā uz to ir vai nav dota tieša norāde;
      2. nodrošināt, lai Attiecinātie izdevumi tiktu izlietoti saskaņā ar pareizas finanšu pārvaldības principu, ievērojot saimnieciskuma, lietderības un efektivitātes principus, kā arī nodrošināt, lai Attiecināmie izdevumi būtu tieši saistīti ar Projekta mērķu sasniegšanu un atbilstoši Projekta īstenošanai piešķirtā finansējuma izlietošanas nosacījumiem;
      3. īstenot Noteikumu 25.punktā noteiktās atbalstāmās darbības Metodikā noteiktajā apmērā:
         1. nodrošināt Mērķa grupas jaunieša iesaisti Projektā, sniedzot katram Mērķa grupas jaunietim atbalstu ne mazāk kā 9 stundu apmērā. t.i. Mērķa grupas jaunieša uzrunāšanai, profilēšanai un konsultēšanai, Mērķa grupas jaunieša Individuālās pasākumu programmas izstrādei vai konsultēšanai Mērķa grupas jaunieša novirzīšana uz Nodarbinātības valsts aģentūras īstenotajiem pasākumiem vai formālās izglītības ieguvi, vai nodarbinātību, ja Mērķa grupas jaunietis pēc profilēšanas un konsultācijām ar programmas vadītāju ir gatavs nekavējoties iesaistīties minētajos pasākumos, izglītības ieguvē vai nodarbinātībā;
         2. nodrošināt atbalsta pasākumu sniegšanu katram Mērķa grupas jaunietim saskaņā ar Individuālo pasākumu programmu, sniedzot atbalstu ne mazāk kā 48 (četrdesmit astoņas) stundas mēnesī, no tām ne mazāk kā 20 (divdesmit) stundas Mērķa grupas jaunieša mentora individuālo atbalstu, ne mazāk kā 4 (četras) stundas Programmas vadītāja individuālo atbalstu un ne mazāk kā 24 (divdesmit četras) stundas Mērķa grupas jaunieša atbalsta pasākumus, saskaņā ar Noteikumu 2.1.apakšpunktu;
         3. nepieciešamības gadījumā nodrošināt Pēcprogrammas mentoringu Mērķa grupas jaunietim pēc Individuālās pasākumu programmas beigām, uzsākot nodarbinātību vai formālās izglītības apguvi, lai veicinātu Mērķa grupas jaunieša adaptāciju izglītības iestādē vai darbavietā, ne mazāk ka 10 stundas mēnesī.
      4. nodrošināt Mērķa grupas jaunieša iesaisti Projektā, nepārsniedzot Individuālās pasākumu programmas maksimālo īstenošanas termiņu;
      5. nodrošināt Līgumā paredzēto iznākuma un rezultāta rādītāju izpildi, kā arī nodrošināt Projekta uzraudzībai nepieciešamās informācijas par sasniegto iznākuma rādītāja, rezultāta rādītāja un nacionālā rādītāja uzkrāšanu;
      6. iesaistīt Projekta īstenošanā tikai tos Programmas vadītājus un Mērķa grupas jauniešu mentorus, kuri Projekta ietvaros vai projektā "PROTI un DARI!" ir apguvusi Aģentūras organizēto attiecīgo mācību programmu, un par kuriem ir apliecinātas ziņas no Sodu reģistra par viņu atbilstību Bērnu tiesību aizsardzības likuma 72. pantā norādītajām prasībām;
      7. sniegt Programmas vadītājiem un Mērķa grupas jauniešu mentoriem Projektā veicamo uzdevumu kvalitatīvai izpildei visu nepieciešamo informāciju, kas ir Sadarbības partnera padotības iestāžu rīcībā, tostarp nodrošināt savlaicīgu informācijas pieejamību no attiecīgajām Sadarbības partnera rīcībā esošajām datu bāzēm un reģistriem;
      8. pārliecināties, ka Projekta ietvaros mācībām deleģētais Programmas vadītājs ir ieguvis augstāko izglītību un Mērķa grupas jauniešu mentors ir pilngadīga persona;
      9. nodrošināt Programmas vadītāju un Mērķa grupas jauniešu mentoru komandējumu izdevumu apmaksu, kas nepieciešami to dalībai Aģentūras organizētajās mācībās, pieredzes apmaiņas pasākumos, Supervīzijās un citos informatīvajos pasākumos atbilstoši spēkā esošajiem normatīvajiem aktiem;
      10. nodrošināt, ka Programmas vadītāja pārziņā vienlaikus ir ne vairāk kā 12 (divpadsmit) Mērķa grupas jaunieši un viņu mentori;
      11. nodrošināt, ka Mērķa grupas jaunieša mentora pārziņā vienlaikus ir ne vairāk kā 6 (seši) Mērķa grupas jaunieši, kuriem tiek nodrošināts atbalsts Individuālās pasākumu programmas īstenošanā;
      12. nodrošināt Programmas vadītāja vai Mērķa grupas jaunieša mentora aizvietošanu, ja iepriekš deleģētais Programmas vadītājs vai Mērķa grupas jaunieša mentors pārtrauc dalību Projektā vai ir iestājušies citi objektīvi apstākļi Programmas vadītāja vai Mērķa grupas jaunieša mentora nomaiņai;
      13. apstrādājot personu datus, tajā skaitā to uzkrāšanu un iesniegšanu Aģentūrai, ievērot normatīvajos aktos par personu datu (tai skaitā īpašu kategoriju personas datu) aizsardzību noteiktās prasības, kā arī ievērot 2016. gada 27. aprīļa Eiropas Parlamenta un Padomes Regulā (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti, ar ko atceļ Direktīvu 95/46/EK (Vispārīgā datu aizsardzības regula) noteikto;
      14. nodrošināt, ka Projekta īstenošanā ir ievēroti vienlīdzīgu iespēju un vienlīdzīgas attieksmes principi un prasības saskaņā ar Vadlīnijām horizontālā principa “Vienlīdzība, iekļaušana, nediskriminācija un pamattiesību ievērošana” īstenošanai un uzraudzībai (2021-2027)”[[2]](#footnote-2);
      15. nodrošināt, ka Projekta ietvaros radītās vai iegādātās vērtības ir uzturētas un izmantotas Projektā plānoto darbību veikšanai un Projektā paredzētajam Atbalsta mērķim;
      16. nodrošināt Līguma vispārējos noteikumos minēto veidlapu un dokumentu kopiju iesniegšanu Aģentūrai ar pavadvēstuli, kas parakstīta ar drošu elektronisko parakstu un apliecināta ar laika zīmogu saskaņā ar spēkā esošajiem normatīvajiem aktiem par elektronisko dokumentu izstrādāšanu, noformēšanu, glabāšanu un apriti, uz oficiālo elektronisko adresi;
      17. pēc Aģentūras lūguma iesniegt pieprasīto informāciju un dokumentus, tai skaitā priekš Projekta uzraudzības padomēm atbilstoši Noteikumu 54.punktam, Aģentūras noteiktajā termiņā, kas nav īsāks par 3 (trīs) darba dienām;
      18. iesniegt Aģentūrā 5 (piecu) darba dienu laikā, dokumentu, kurā norādīta informācija par to, kas ir tiesīgs Sadarbības partnera vārdā apstiprināt un parakstīt visus ar Projektu saistītos dokumentus, ja mainījusies iepriekš Aģentūrai sniegtā informācija;
      19. rakstiski informēt Aģentūru 5 (piecu) darba dienu laikā no fakta iestāšanās dienas par jebkādas Aģentūrai Līguma ietvaros saistošas informācijas (piemēram, par izmaiņām Projekta īstenošanā, adresē, kontaktinformācijā, bankas rekvizītos) maiņu;
      20. Visos ar Projekta īstenošanu saistītajos dokumentos norādīt Projekta identifikācijas numuru (Nr.4.2.3.4/1/24/I/001);
      21. uzskaitīt Attiecināmos izdevumus Sadarbības partnera grāmatvedības uzskaitē saskaņā ar normatīvo aktu prasībām un vispārpieņemtajiem grāmatvedības kārtošanas principiem tā, lai tos būtu iespējams identificēt, nodalīt no pārējiem izdevumiem un pārbaudīt;
      22. Projekta īstenošanas laikā un Aģentūras paziņotajā dokumentu glabāšanas termiņā nodrošināt visu ar Projekta īstenošanu saistīto dokumentu oriģinālu vai to atvasinājumu ar juridisku spēku glabāšanu atbilstoši Regulas Nr. 2021/1060 82. pantam[[3]](#footnote-3). Pēc Aģentūras noslēguma maksājuma pieprasījuma apstiprināšanas Sadarbības iestādē, Aģentūra paziņos Sadarbības partnerim par dokumentu glabāšanas termiņu;
      23. nodrošināt, lai visi dokumenti un informācija, kas saistīta ar Projekta īstenošanu ir iesniegta latviešu valodā. Dokumentus svešvalodā var iesniegt tikai ar tam pievienotu Sadarbības partnera atbildīgās amatpersonas apliecinātu tulkojumu latviešu valodā;
      24. nodrošināt finansējumu izdevumiem, kas nav attiecināmi no Projekta īstenošanai pieejamā finansējuma, kā arī Projekta sadārdzinājuma izdevumiem;
      25. iesaistīties Projekta īstenošanā ar valdījumā vai īpašumā esošu mantu, intelektuālo īpašumu, finansējumu vai cilvēkresursiem. Šādu ieguldījumu rezultātā Aģentūrai ar Sadarbības partneri nevar rasties tādas tiesiskās attiecības, no kurām izrietētu, ka šis darījums atbilst publiska iepirkuma līguma pazīmēm atbilstoši Publisko iepirkumu likumam vai Sabiedrisko pakalpojumu sniedzēju iepirkumu likumam vai ka darījumam jāpiemēro normatīvie akti par iepirkuma procedūru un tās piemērošanas kārtību pasūtītāja finansētiem projektiem;
      26. nodrošināt, ka Sadarbības partnerim nodotās ar Projekta īstenošanu saistītās tiesības un pienākumi, netiek nodoti citai personai, izņemot Noteikumos minētos gadījumus;
      27. nepieļaut Interešu konflikta, korupcijas, krāpšanas un Dubultā finansēšanas situācijas iestāšanos un nekavējoties, bet ne vēlāk kā 7 (septiņu) dienu laikā no konstatēšanas brīža rakstiski informēt Aģentūru par apstākļiem, kas rada vai kuru rezultātā varētu rasties kāda no minētajām situācijām. Nekavējoties, bet ne vēlāk kā 7 (septiņu) dienu laikā no dienas, kad Finansējuma saņēmējs par to uzzinājis, informēt Aģentūru, ja Sadarbības partnerim ir zināma informācija vai aizdomas par iespējamu krāpšanu Projektā, kā arī informēt Aģentūru par jebkādiem citiem būtiskiem notikumiem un apstākļiem, kas negatīvi ietekmē vai apdraud vai kas ir pamatoti uzskatāmi par tādiem, kas varētu negatīvi ietekmēt vai apdraudēt Līguma izpildi;
      28. nekavējoties, bet ne vēlāk kā 5 (piecu) darba dienu laikā no dienas, kad Sadarbības partneris par to uzzinājis, rakstiski informēt Aģentūru par jebkuriem apstākļiem, kas varētu mainīt Projekta īstenošanas atbilstību Līguma nosacījumiem, kā arī gadījumos, ja kāds no Projektā dotajiem apliecinājumiem var kļūt vai kļūst nepatiess, neprecīzs, nepilnīgs vai maldinošs, vai par jebkādiem citiem būtiskiem notikumiem un apstākļiem, kas negatīvi ietekmē vai apdraud, vai kas ir pamatoti uzskatāmi par tādiem, kas varētu negatīvi ietekmēt vai apdraudēt Līguma izpildi;
      29. nodrošināt Sadarbības partnera un Sadarbības partnera Projekta īstenošanā iesaistīto atbalsta sniedzēju (piemērām, valsts un pašvaldības institūcijas, biedrības, nodibinājumi, jauniešu centri, sociālie partneri, uzņēmēji un citas iestādes vai organizācijas, kas iesaistīti, lai kopīgi apzinātu un motivētu Mērķa grupas jauniešus vai sadarbotos iesaistīto Mērķa grupas jauniešu Individuālās pasākumu programmas un Pēcprogrammas mentoringa īstenošanā Projekta ietvaros) Interešu konflikta neesības apliecinājumu parakstīšanu, atbilstoši Noteikumu 48.punktam;
      30. pārzināt Projektā ietverto informāciju par Projektu kopumā un izprast savu atbildību Projekta īstenošanā, kontrolēt Līguma izpildi un uzņemties atbildību par Līgumā paredzēto saistību izpildi;
      31. nodrošināt ar Līgumu uzņemto saistību nodošanu tā saistību pārņēmējam, Sadarbības partnera reorganizācijas gadījumā, informējot par to Aģentūru;
      32. uzņemties atbildību par jebkādām Projekta īstenošanas gaitā pieļautajām pārkāpumiem un Neatbilstoši veiktajiem izdevumiem arī gadījumā, ja tie ir radušies Projekta īstenošanā iesaistītā Projekta dalībnieka rīcības rezultātā, tai skaitā Mērķa grupas jaunieša rīcības rezultātā;
      33. nodrošināt, ka:
          1. no datu subjekta, kas tiek fotografēts vai filmēts, tiek saņemta iepriekšēja rakstiska piekrišana tā filmēšanai vai fotografēšanai un šo materiālu publiskošanai/publicēšanai (tajā skaitā, bet ne tikai Sadarbības partnera tīmekļa vietnēs) vai arī datu subjekts tiek atbilstoši informēts par iepriekš minēto, ja tiesības/pienākums fotografēt un filmēt, kā arī izmantot minētos materiālus izriet no piemērojamiem normatīvajiem aktiem. Piekrišanā/informācijā par datu apstrādi norāda datu apstrādes nolūku, ar kādiem līdzekļiem dati tiks publiskoti (tajā skaitā, bet ne tikai Sadarbības partnera tīmekļa vietnē), kā arī, ka publicētie dati būs publiski pieejami, t.sk., arī no ārvalstīm;
          2. ja tiek fotografēts vai filmēts publiskā pasākumā, pirms ieejas attiecīgā pasākumā tiek nodrošināta pārskatāma informācija pasākuma dalībniekiem par to, ka piedaloties attiecīgajā pasākumā, viņi var tikt fotografēti un filmēti, kā arī, ka minētie materiāli var tikt izmantoti publiskošanai/publicēšanai Sadarbības partnera tīmekļa vietnē, kā arī Projekta darbību publicitātes un sabiedrības informēšanas nolūkos. Sadarbības partnerim ir pienākums pēc Aģentūras pieprasījuma iesniegt saņemtās piekrišanas vai pierādījumus par pasākuma dalībnieku atbilstošu informēšanu;
      34. nodrošināt Aģentūras, Sadarbības iestādes, Eiropas Komisijas, Eiropas Biroja krāpšanas apkarošanai, Korupcijas novēršanas un apkarošanas biroja, Valsts Kontroles, Iepirkumu uzraudzības biroja un citu ES fondu vadībā iesaistīto Latvijas Republikas un Eiropas Savienības institūciju pārstāvjiem, kā arī citu kompetento institūciju pārstāvjiem pieeju visu ar Projekta īstenošanu saistīto dokumentu oriģināliem vai atvasinājumiem ar juridisku spēku un grāmatvedības sistēmai, kā arī Projekta īstenošanas vietai. Nodrošināt iespējas iepriekš minēto institūciju pārstāvjiem veikt uzraudzību un kontroli visā Līguma darbības laikā, nodrošinot šo institūciju likumīgo prasību izpildi un iespēju tikties ar Projekta dalībniekiem un brīvu piekļūšanu Sadarbības partnera grāmatvedības un finanšu dokumentiem, kas saistīti ar Projekta īstenošanu, kā arī citiem nepieciešamajiem dokumentiem, informācijai, finanšu līdzekļiem, telpām un citām materiālām vērtībām, kas attiecas uz veicamo pārbaudi vai auditu;
      35. veikt citas normatīvajos aktos un Līgumā noteiktās darbības.
3. **Mācību nodrošināšana Programmas vadītājiem un**

**Mērķa grupas jauniešu mentoriem**

* 1. Sadarbības partneris nodrošina deleģēto Programmas vadītāju un/vai Mērķa grupas jauniešu mentoru dalību Aģentūras organizētajās mācībās, ja Programmas vadītājs un/vai Mērķa grupas jauniešu mentors nav iepriekš apguvis Aģentūras organizēto mācību programmu projekta “PROTI un DARI!” ietvaros. Veikt darbu Projektā ar Mērķa grupas jauniešiem var tikai tie Programmas vadītāji un Mērķa grupas jauniešu mentori, kuri sekmīgi apguvuši Aģentūras organizētās mācības Projekta ietvaros vai projekta “PROTI un DARI!” ietvaros.
  2. Aģentūra sadarbībā ar mācību nodrošinātājiem organizē:
     1. Programmas vadītājiem 16 (sešpadsmit) akadēmisko stundu neformālās tiešsaistes (vebinārās) vai klātienes mācības, paredzot vismaz šādu mācību tēmu apguvi: Mērķa grupas jauniešu apzināšana, motivēšana un iesaiste Projektā, Mērķa grupas jauniešu profilēšanas metodes un process; Mērķa grupas jaunieša Individuālās pasākumu programmas izstrāde un īstenošana; Mērķa grupas jauniešu prasmju attīstība un iesaistes veicināšana izglītības sistēmā, tai skaitā aroda apguvē pie amata meistara, nodarbinātībā vai Nodarbinātības valsts aģentūras īstenotajos pasākumos, kā arī nevalstisko organizāciju vai jauniešu centru darbībā;
     2. Mērķa grupas jauniešu mentoriem 3 (trīs) akadēmisko stundu tiešsaistes (vebinārās) mācības un 8 (astoņu) akadēmisko stundu neformālās izglītības mācības klātienē vai tiešsaistē, paredzot vismaz šādu mācību tēmu apguvi: Mērķa grupas jauniešu profila raksturojums un specifika, veiksmīgas komunikācijas metodes ar Mērķa grupas jauniešiem apgūšana, padomdevēja atbalsta sniegšana Mērķa grupas jauniešiem, Mērķa grupas jauniešu motivācijas un dzīves mērķu veidošana un paaugstināšana, nestandarta situāciju darbā ar Mērķa grupas jauniešiem risināšana, Pēcprogrammas mentoringa nodrošināšana Mērķa grupas jaunietim.
  3. Sadarbības partneris, deleģējot Programmas vadītāju un/vai Mērķa grupas jaunieša mentoru mācībām, iesniedz Aģentūrā šādu informāciju: vārds, uzvārds, personas kods, tālruņa numurs, amats, e-pasta adrese, kā arī dokumentu kopijas, kas apliecina, ka Programmas vadītājs ir ieguvis augstāko izglītību. Minētai informācijai jābūt ar drošu elektronisko parakstu parakstītai un apliecinātai ar laika zīmogu saskaņā ar spēkā esošajiem normatīvajiem aktiem par elektronisko dokumentu izstrādāšanu, noformēšanu, glabāšanu un apriti, un nosūtītai uz Aģentūras oficiālo elektronisko adresi.
  4. Vismaz 5 (piecas) darba dienas pirms plānotajām Programmas vadītāju un Mērķa grupas jauniešu mentoru mācībām Aģentūra nodrošina Sadarbības partnera informēšanu par mācību norises laiku un vietu.
  5. Sadarbības partneris nodrošina, ka katrs Aģentūras organizētās mācības sekmīgi pabeigušais Programmas vadītājs pārrauga darbu vismaz ar 1 (vienu) Mērķa grupas jaunieti un nodrošina viņa iesaisti Projektā un Aģentūras organizētās mācības sekmīgi pabeigušais Mērķa grupas jaunieša mentors Projekta īstenošanas laikā sniedz atbalstu vismaz 1 (vienam) Mērķa grupas jaunietim viņa Individuālās pasākumu programmas īstenošanā.
  6. Sadarbības partnerim var tikt pieprasīta finansējuma atmaksa saskaņā ar Aģentūras izrakstītu rēķinu atbilstoši faktiskajiem izdevumiem par Līguma vispārējo noteikumu 4.2.1. un 4.2.2. apakšpunktā norādītajām mācībām, ja Līguma vispārējo noteikumu 4.1. apakšpunktā norādītās personas ir apguvušas Aģentūras organizētās mācības Projekta ietvaros, bet Programmas vadītājs vai Mērķa grupas jaunieša mentors Projektā neveic Līguma vispārējo noteikumu 4.5. apakšpunktā minētos pienākumus.

1. **Pārskatu iesniegšanas kārtība** 
   1. Sadarbības partneris vismaz vienu reizi kalendārajā gadā līdz 15. februārim iesniedz Aģentūrai Līguma 2. pielikumu “Iesaistāmo mērķa grupas jauniešu un finansējuma izlietojuma plāns”ar aktualizētu informāciju.
   2. Sadarbības partneris pievieno veidlapai **“Maksājuma pieprasījums par projektā iesaistītajiem mērķa grupas jauniešiem, īstenotajām mērķa grupas jauniešu individuālajām pasākumu programmām un sniegto pēcprogrammas mentoringa atbalstu” (3. pielikums vai pārskats)** par katru Projektā iesaistīto Mērķa grupas jaunieti pārskata periodā šādu veidlapu kopijas:
      1. Mērķa grupas jaunieša parakstītu veidlapu **“Mērķa grupas jaunieša iesniegums”** **(4. pielikums)**, ar ko jaunietis apliecina savu atbilstību Projekta mērķa grupai un/vai jaunieša likumiskā pārstāvja – vecāka/aizbildņa/aizgādņa parakstītu Līguma 4. pielikumu, ja jaunietis ir nepilngadīgs, vai atzīts par personu ar ierobežotu rīcībspēju;
      2. veidlapu **“Mērķa grupas jaunieša profilēšanas veidlapa” (5. pielikums)**;
      3. Mērķa grupas jaunieša parakstītu veidlapu “**Vienošanās par mērķa grupas jaunieša dalību individuālās pasākumu programmas īstenošanā” (6. pielikums)** un/vai jaunieša likumiskā pārstāvja – vecāka/aizbildņa/aizgādņa parakstītu Līguma 6. pielikumu, ja jaunietis ir nepilngadīgs vai atzīts par personu ar ierobežotu rīcībspēju;
      4. veidlapu **“Mērķa grupas jaunieša individuālā pasākumu programma” (7. pielikums)**;
      5. veidlapu **“Informatīvais ziņojums par mērķa grupas jaunieša iesaisti Nodarbinātības valsts aģentūras īstenotajos pasākumos vai formālajā izglītībā, vai nodarbinātībā” (8. pielikums)**.
   3. Ja Mērķa grupas jaunietis pēc profilēšanas tiek virzīts uz Nodarbinātības valsts aģentūras īstenotajiem pasākumiem vai formālās izglītības ieguvi, vai nodarbinātību, Sadarbības partneris Aģentūrai iesniedz Līguma 4., 5. un 8. pielikumus, ja turpina atbalsta saņemšanu Projektā – Līguma 4., 5., 6., 7. pielikumus.
   4. Sadarbības partneris pievieno Līguma 3. pielikumam par katra Mērķa grupas jaunieša īstenotajām individuālajām pasākumu programmām pārskata periodā šādu veidlapu kopijas:
      1. veidlapu “**Vienošanās par mērķa grupas jaunieša dalību individuālās pasākumu programmas īstenošanā**” **(6. pielikums)** ar aktualizētu informāciju (ja attiecināms);
      2. veidlapu **“Mērķa grupas jaunieša individuālā pasākumu programma”** **(7. pielikums)** ar aktualizētu informāciju (ja attiecināms);
      3. veidlapu **“Parakstu lapa mērķa grupas jaunietim par dalību mērķa grupas jaunieša individuālajā pasākumu programmā” (9. pielikums)**;
      4. veidlapu **“Noslēguma ziņojums par individuālās pasākumu programmas ietekmi uz mērķa grupas jaunieti, ja mērķa grupas jaunietis beidzis dalību projektā” (12. pielikums)**,ja Mērķa grupas jaunietis beidzis dalību Projektā.
   5. Sadarbības partneris pievieno Līguma 3. pielikumam par katram Mērķa grupas jaunietim sniegto Pēcprogrammas mentoringu (ja attiecināms) pārskata periodā šādu veidlapu kopijas:
      1. veidlapu **“Mentora atskaite par sniegto pēcprogrammas mentoringu mērķa grupas jaunietim, lai veicinātu viņa adaptāciju darbavietā vai izglītības iestādē” (10. pielikums)**;
      2. veidlapu **“Mērķa grupas jaunieša apliecinājums par saņemto mentoringa atbalstu” (11. pielikums)**.
   6. Sadarbības partneris iesniedz Aģentūrai Līguma 3. pielikumu, tam pievienojamos dokumentus un veidlapas (Līguma 4., 5., 6., 7., 8., 9., 10., 11. un 12. pielikums) par kalendāro mēnesi līdz nākamā mēneša 10. datumam. Pirmo reizi Līguma 3. pielikumu, tam pievienotos dokumentus un veidlapas (Līguma 4., 5., 6., 7., 8., 9., 10., 11. un 12. pielikums) Sadarbības partneris iesniedz Aģentūrai par to pārskata periodu, par kuru tiek faktiski pieprasīts finansējums.
   7. Aģentūra 25 (divdesmit piecu) darba dienu laikā (ja nav nepieciešami precizējumi vai papildu dokumentācija no Sadarbības partnera) pārliecinās par Līguma 3. pielikumā iekļauto jauniešu atbilstību mērķa grupas kritērijiem, izvērtē un apstiprina iesniegto Līguma 3. pielikumu un iesniegtās veidlapas (Līguma 4., 5., 6., 7., 8., 9., 10., 11. un 12. pielikums) un tam pievienotos dokumentus un pieņem vienu no šādiem lēmumiem:
      1. par pārskata apstiprināšanu un Līguma vispārējo noteikumu 7.2.1., 7.2.2., 7.2.3. un 7.2.4. apakšpunktā norādīto maksājumu veikšanu vai Līguma vispārējo noteikumu 7.2.2. apakšpunktā minētā neizlietotā avansa atmaksu;
      2. par pārskata noraidīšanu, norādot iemeslu.
   8. Ja Aģentūra, pārbaudot Sadarbības partnera iesniegto Līguma 3. pielikumu, tam pievienotos dokumentus un veidlapas, konstatē, ka pārskatā ir nepieciešami precizējumi vai papildu dokumentācija no Sadarbības partnera, tad Aģentūra rakstveidā pieprasa tos Sadarbības partnerim, nosakot iesniegšanas termiņu, kas nevar būt īsāks par 5 (piecām) darba dienām.
   9. Pēc Līguma vispārējo noteikumu 5.8. apakšpunktā minēto precizējumu vai papildu dokumentācijas saņemšanas no Sadarbības partnera, Aģentūra 25 (divdesmit piecu) darba dienu laikā tos izvērtē un pieņem vienu no Līguma vispārējo noteikumu 5.7.1. un 5.7.2. apakšpunktā minētajiem lēmumiem, ja atkārtoti nav nepieciešami precizējumi vai papildu dokumentācija no Sadarbības partnera.
2. **Projektā iesaistīto jauniešu atbilstības mērķa grupai pārbaude**
   1. Sadarbības partneris pirms Mērķa grupas jauniešu iesaistes Projektā veic atbilstības Projekta mērķa grupai pārbaudi, tai skaitā izmantojot informāciju no pieejamām datubāzēm un reģistriem.
   2. Sadarbības partneris pirms Mērķa grupas jauniešu iesaistes Pēcprogrammas mentoringā veic atbilstības pārbaudi izmantojot informāciju no pieejamajām datubāzēm un reģistriem.
   3. Ja Sadarbības partnerim nav iespēja veikt atbilstības Projekta mērķa grupai pārbaudi, Sadarbības partneris pirms Mērķa grupas jauniešu iesaistes Projektā iesniedz Aģentūrai veidlapu “Jauniešu atbilstības pārbaude projekta “PROTI un DARI 2.0” mērķa grupas kritērijiem” (13. pielikums) līdz tekošā mēneša 4., 14. un 24. datumam, nosūtot to uz Aģentūras oficiālo elektronisko adresi.
   4. Aģentūra veic jauniešu atbilstības Projekta mērķa grupai pārbaudi, balstoties uz Aģentūrā pieejamiem resursiem ne vēlāk kā 11 (vienpadsmit) darba dienu laikā pēc 13.pielikuma saņemšanas.
   5. Ja Sadarbības partnerim nav iespēja veikt atbilstības pārbaudi, lai iesaistītu Mērķa grupas jauniešus Pēcprogrammas mentoringā, Sadarbības partneris iesniedz Aģentūrai veidlapu “Jauniešu atbilstības pārbaude projekta “PROTI un DARI 2.0” mērķa grupas kritērijiem” (13. pielikums), nosūtot to uz oficiālo elektronisko adresi.
   6. Aģentūra 5 (piecu) darba dienu laikā pēc Līguma vispārējo noteikumu 6.3. punktā minētā termiņa uz Līguma 6. punktā minēto oficiālo elektronisko adresi nosūta aizpildītu Līguma 13. pielikumu.
3. **Finansējuma piešķiršanas, samazināšanas, apturēšanas, atgūšanas un maksājumu veikšanas kārtība**
   1. Projekta īstenošanai paredzētais finansējums tiek piešķirts saskaņā ar Noteikumu 28.1. apakšpunktā noteikto un atbilstoši Vienas vienības izmaksu standarta likmju aprēķina un piemērošanas metodikā Eiropas Savienības kohēzijas politikas programmas 2021.–2027.gadam 4.2.3. specifiskā atbalsta mērķa “Sekmēt to, lai – jo īpaši nelabvēlīgā situācijā esošām grupām – būtu vienlīdzīga piekļuve kvalitatīvai un iekļaujošai izglītībai un mācībām un iespēja to iegūt, sākot ar pirmsskolas izglītību un aprūpi un vispārējās izglītības un profesionālās izglītības un mācību gaitā līdz pat augstākajai izglītībai un pieaugušo izglītībai un mācībām, tostarp veicināt mācību mobilitāti visiem un atvieglot piekļūstamības iespējas personām ar invaliditāti” 4.2.3.4. pasākuma “Sekmēt NEET jauniešu integrēšanos izglītībā un nodarbinātībā” īstenošanai noteikto apmēru un tā attiecināšanas nosacījumiem.
   2. Aģentūra 5 (piecu) darba dienu laikā pēc Līguma 3. pielikuma apstiprināšanas uz Līguma 6. punktā norādīto Sadarbības partnera norēķinu kontu, nepārsniedzot Līguma 1. punktā norādīto finansējuma apmēru:
      1. veic maksājumu par Mērķa grupas jauniešu iesaisti Projektā saskaņā ar Līguma 3.1. apakšpunktā noteikto likmi;
      2. veic avansa maksājumu iesaistīto Mērķa grupas jauniešu individuālo pasākumu programmu īstenošanai 80% apmērā no kopējām plānotajiem izdevumiem par attiecīgo Mērķa grupas jauniešu dalību individuālo pasākumu programmās saskaņā ar Līguma 3.2. apakšpunktā noteikto likmi;
      3. veic maksājumu saskaņā ar Noteikumu 40. punktu, ja Mērķa grupas jaunietis pabeidzis īstenot savu sākotnējo individuālo pasākumu programmu;
      4. veic maksājumu par mērķa grupas jauniešiem sniegto Pēcprogrammas mentoringu Projektā saskaņā ar Līguma 3.3. apakšpunktā noteikto likmi;
      5. izraksta rēķinu un pieprasa neizlietotā avansa maksājuma atmaksu no Sadarbības partnera, ievērojot Noteikumu 41. punkta nosacījumus. Sadarbības partnera pienākums 20 (divdesmit) darba dienu laikā veikt neizlietotā avansa maksājuma atmaksu.
   3. Sadarbības partnerim Mērķa grupas jaunieša individuālo pasākumu programmas īstenošana ir jāuzsāk ne vēlāk kā 4 (četru) mēnešu laikā pēc Līguma 7. pielikuma izstrādes. Ja individuālo pasākumu programmas īstenošana netiek uzsākta šajā apakšpunktā minētajā termiņā, tad Aģentūrai ir tiesības izrakstīt Sadarbības partnerim rēķinu par Līguma vispārējo noteikumu 7.2.1. apakšpunktā norādītā maksājuma un Līguma vispārējo noteikumu 7.2.2. apakšpunktā norādītā avansa maksājuma atmaksu. Sadarbības partnera pienākums 20 (divdesmit) darba dienu laikā veikt Līguma vispārējo noteikumu 7.2.1. un 7.2.2. apakšpunktā norādīto maksājumu atmaksu.
   4. Sadarbības partnerim Pēcprogrammas mentoringa sniegšana Mērķa grupas jaunietim ir jāuzsāk ne vēlāk kā 4 (četru) nedēļu laikā pēc Mērķa grupas jaunieša Individuālās pasākumu programmas pabeigšanas.
   5. Gadījumos, kad Mērķa grupas jaunietis:
      1. ir pārtraucis dalību Projektā pirms viņa Individuālās pasākumu programmas beigām, tad Sadarbības partnerim tiek attiecināti izdevumi par jaunieša dalību Individuālās pasākumu programmas izpildē tajos mēnešos, kuros tas atbalstu saņēmis ne mazāk kā 48 (četrdesmit astoņu) stundu apmērā;
      2. ir saņēmis Pēcprogrammas mentoringa atbalstu, tad Sadarbības partnerim tiek attiecināti izdevumi par jaunietim sniegto Pēcprogrammas mentoringu tajos mēnešos, kuros tas atbalstu saņēmis ne mazāk kā 10 (desmit) stundu apmērā ne ilgāk kā 3 (trīs) mēnešus.
   6. Maksimāli pieļaujamais Individuālās pasākumu programmas ilgums vienam Mērķa grupas jaunietim aprēķināms uzskaitot tikai tos mēnešus, kuros Mērķa grupas jaunietis faktiski ir saņēmis atbalstu, bet ne ilgāk par 9 mēnešiem, un par to Aģentūrā ir iesniegti Izdevumu pamatojošie dokumenti, un Aģentūra tos ir apstiprinājusi.
   7. Ja tiek pagarināts sākotnējais Mērķa grupas jaunieša Individuālās pasākumu programmas ilgums, Aģentūra neizmaksā Sadarbības partnerim Līguma vispārējo noteikumu 7.2.2. apakšpunktā norādīto avansa maksājumu, bet pēc katra kārtējā mēneša, par kuru tika pagarināta Mērķa grupas jaunieša individuālā pasākumu programma, kurā Mērķa grupas jaunietis saņēmis atbalstu ne mazāk kā 48 (četrdesmit astoņas) stundas, veic maksājumu, saskaņā ar Līguma 3.2. apakšpunktā noteikto likmi, nepārsniedzot Līguma 1. punktā norādītā pieejamā finansējuma apmēru.
   8. Ja Mērķa grupas jaunietis tiek atkārtoti iesaistīts Projektā atbilstoši Līguma vispārējo noteikumu 3.2.4. apakšpunkta nosacījumiem, Sadarbības partnerim nav tiesību pieprasīt Līguma vispārējo noteikumu 7.2.1. apakšpunktā norādīto maksājumu un Aģentūra neizmaksā Līguma vispārējo noteikumu 7.2.2. apakšpunktā norādīto avansa maksājumu, bet pēc katra kārtējā mēneša, kurā Mērķa grupas jaunietis ir saņēmis atbalstu ne mazāk kā 48 (četrdesmit astoņas) stundas, Aģentūra veic maksājumu, saskaņā ar Līguma 3.2. apakšpunktā noteikto likmi, nepārsniedzot Līguma 1. punktā norādīto finansējuma apmēru.
   9. Aģentūrai ir tiesības neapstiprināt iesniegtos pārskatus vai samazināt vai pilnībā nepiešķirt vai atprasīt finansējumu, ja Aģentūra konstatē, ka Sadarbības partnera Izdevumu pamatojošie dokumenti neatbilst Līguma noteikumiem vai Sadarbības partneris nav nodrošinājis:
      1. Līguma nosacījumu izpildi;
      2. Eiropas Savienības vai Latvijas Republikas normatīvo aktu par Eiropas Savienības fondu vadību izpildi;
      3. konstatēto trūkumu un nepilnību novēršanu.
   10. Aģentūra var apturēt finansējuma piešķiršanu, rakstiski informējot par to Sadarbības partneri, ja ir viens no minētajiem apstākļiem:
       1. Projekta īstenošanas laikā ir iestājušies apstākļi, kas rada Līgumā noteikto Sadarbības partnera pienākumu pārkāpumu, kā arī kvalitātes novērtēšanas vizītes rezultātā tiek konstatēti trūkumi;
       2. pret Sadarbības partneru vai tā atbildīgajām amatpersonām ir sākta izmeklēšana saistībā ar iespējamu pārkāpumu, kas skar Projekta īstenošanu.
   11. Aģentūra var turpināt finansējuma izmaksu Sadarbības partnerim, ja Līguma vispārējo noteikumu 7.10. apakšpunktā minētie pārkāpumi nerada ietekmi uz Projekta īstenošanu vai tā rezultātiem.
4. **Mērķa grupas jaunieša Individuālās pasākumu programmas grozījumi**
   1. Sadarbības partneris ne mazāk kā 1 (vienu) darba dienu pirms grozīto Individuālo pasākumu programmu īstenošanas uzsākšanas nosūta Aģentūrai uz oficiālo elektronisko adresi veidlapas kopiju **“Izziņa par grozījumiem individuālajā pasākumu programmā par mērķa grupas jaunieša dalību individuālās pasākumu programmas īstenošanā”** (14. pielikums) un veidlapas kopiju “**Mērķa grupas jaunieša individuālā pasākumu programma**” (7. pielikums) ar aktualizētu informāciju šādos gadījumos:
      1. ja tiek mainīts sākotnēji noteiktais Mērķa grupas jaunieša Individuālās pasākumu programmas ilgums;
      2. ja tiek veiktas izmaiņas attiecībā uz sākotnēji plānoto sniegtā atbalsta saturu, proti, ja ir nepieciešamība mainīt plānotās atbalsta aktivitātes tās aizvietojot ar citām;
   2. Aģentūra veic iesniegto dokumentu pārbaudi un uz Līguma 6.punktā minēto oficiālo elektronisko adresi ne vēlāk kā 10 (desmit) darba dienu laikā (ja nav nepieciešami precizējumi vai papildus dokumentācija no Sadarbības partnera) nosūta informāciju par Mērķa grupas jaunieša Individuālās pasākumu programmas grozījumu saskaņošanu vai noraidīšanu, norādot noraidīšanas iemeslus.
   3. Ja Aģentūra Sadarbības partnera ierosinātos Mērķa grupas jaunieša Individuālās pasākumu programmas grozījumus apstiprina, tie stājas spēkā ar attiecīgo grozījumu priekšlikuma saņemšanas dienu Aģentūrā, izņemot gadījumus, kad Aģentūra noteikusi citu Mērķa grupas jaunieša Individuālās pasākumu programmas grozījumu spēkā stāšanās termiņu, par ko paziņo Sadarbības partnerim.
   4. Sadarbības partneris Līguma vispārējo noteikumu 3.2.12.apakšpunktā minētajā gadījumā iesniedz Aģentūrā veidlapu **“Vienošanās par mērķa grupas jaunieša dalību individuālās pasākumu programmas īstenošanā”** (6. pielikums) un veidlapu “**Mērķa grupas jaunieša individuālā pasākumu programma**” (7. pielikums) ar aktualizētu informāciju kopā ar kārtējo pārskatu.

8.5. Sadarbības partneris Līguma vispārējo noteikumu 8.1.1., 8.1.2. un 3.2.12. apakšpunktos neminētajos gadījumos iesniedz Aģentūrā veidlapu “**Mērķa grupas jaunieša individuālā pasākumu programma**” (7. pielikums) ar aktualizētu informāciju kopā ar kārtējo pārskatu.

1. **Projekta īstenošanas kvalitātes novērtēšanas vizīšu veikšana**
   1. Projekta ieviešanas laikā Aģentūrai ir pienākums veikt Projekta uzraudzību, tai skaitā veikt kvalitātes novērtēšanas vizītes Projekta īstenošanas vietā, lai izvērtētu Projekta īstenošanas atbilstību Projekta īstenošanas prasībām.
   2. Aģentūra vismaz 5 (piecas) darba dienas pirms plānotās Projekta īstenošanas kvalitātes novērtēšanas vizītes veikšanas rakstiski informē par to Sadarbības partneri, norādot dokumentus, kurus jāuzrāda kvalitātes novērtēšanas vizītē un personas, kurām jābūt pieejamām kvalitātes novērtēšanas vizītes laikā.
   3. Aģentūra ir tiesīga nepieciešamības gadījumā veikt Projekta īstenošanas kvalitātes novērtēšanas vizītes, iepriekš nebrīdinot Sadarbības partneri.
   4. Sadarbības partneris nodrošina Aģentūras, Centrālās finanšu un līgumu aģentūras, Eiropas Komisijas, Eiropas Biroja krāpšanas apkarošanai, Korupcijas novēršanas un apkarošanas biroja, Eiropas Savienības fondu vadībā iesaistīto institūciju, Valsts Kontroles un Iepirkumu uzraudzības biroja pārstāvjiem, kā arī citu kompetento institūciju pārstāvjiem:
      1. piekļūšanu Projekta īstenošanas vietai, telpām, dokumentu oriģināliem vai to atvasinājumiem (ar juridisku spēku) un visai informācijai, tai skaitā informācijai elektroniskā formātā, kas nepieciešama šādu pārbaužu veikšanai (pēc pieprasījuma visa ar Projekta īstenošanu saistītā dokumentācija jāuzrāda Projekta īstenošanas vietā);
      2. telpu un darba vietu dokumentu pārbaudei;
      3. iespēju organizēt intervijas ar Projektā iesaistītajām personām (t.i., Mērķa grupas jauniešiem, Programmu vadītājiem, Mērķa grupas jauniešu mentoriem un citu Projekta īstenošanas personālu);
      4. pieprasīto dokumentu uzrādīšanu un, ja nepieciešams, izsniegšanu;
      5. Projekta īstenošanā iesaistītā personāla piedalīšanos pārbaudē.
   5. Ja kvalitātes novērtēšanas vizītē tiek konstatētas nepilnības Projekta īstenošanā vai cits Līguma nosacījumu pārkāpums, Sadarbības partnerim ir pienākums Aģentūras noteiktajā termiņā novērst konstatētās nepilnības.
2. **Komunikācijas un vizuālās identitātes prasību nodrošināšana**
   1. Sadarbības partneris nodrošina komunikācijas un vizuālās identitātes prasību ievērošanu un īstenošanu atbilstoši normatīvajos aktos[[4]](#footnote-4) un Vadošās iestādes vadlīnijās noteiktajām prasībām[[5]](#footnote-5):
      1. Visos ar Projektu saistītajos dokumentos un komunikācijas materiālos, ko paredzēts izplatīt sabiedrībai vai dalībniekiem, sniegt pamanāmu paziņojumu, kurā uzsvērts saņemtais atbalsts no Eiropas Savienības (turpmāk - ES), izvietojot ES emblēmu ar attiecīgo paziņojumu par finansējumu un NAP logo;
         1. ES emblēma izvietojama kreisajā pusē, bet NAP logo labajā;
         2. ja papildus ES emblēmai tiek attēloti citi logotipi, ES emblēmai ir jābūt vismaz tāda paša izmēra kā lielākajam no citiem logotipiem. Neviens logotips nedrīkst būt lielāks par ES emblēmu ar paziņojumu par finansējumu;
      2. Oficiālajā tīmekļa vietnē, ja tāda ir, un sociālo mediju vietnēs, ja tādas ir, Projekta īstenošanas laikā publicēt īsu un ar atbalsta apjomu samērīgu aprakstu par Projektu, tā mērķiem un rezultātiem, uzsverot atbalstu, kas saņemts no Eiropas Savienības. Informācija tīmekļa vietnē jāaktualizē tiklīdz pieejama aktuālākā informācija, bet ne retāk kā 1 (reizi) reizi 6 (sešos) mēnešos. Sadarbības partneris informāciju par Projektu var ievietot arī Projekta īstenošanā iesaistīto organizāciju tīmekļa vietnēs. Projektam noslēdzoties, Sadarbības partnerim nav pienākums turpināt aktualizēt informāciju tīmekļa vietnē;
      3. Ievietojot informāciju tīmekļa vietnēs un sociālajos tīklos par labu praksi tiek uzskatīta ES emblēmas un norādes uz fondiem parādīšana digitālo ierīču apskates zonā (publikācijas augšpusē vai integrēti labajā vai kreisajā pusē tekstā), lai lietotājam nevajadzētu ritināt lapu uz leju;
      4. Publicējot ierakstus par projektu savos sociālo tīklu kanālos, šajos ierakstos Sadarbības partnerim ieteicams pieminēt ES atbalstu, vizuāli izmantojot zīmola elementus un/vai informējot par atbalstu tekstā. Ziņas tekstos tiek aicināts lietot mirkļbirkas: #ESfondi, #JSPA, #Protiundari;
      5. Visās preses relīzēs iekļaujama attiecīgā informācija par ES fondu finansiālo atbalstu. Preses relīzēs nav jāievieto ES emblēma un NAP logo vai specifiska projekta informācija (piemēram, projekta numurs). Ja tiek publicēts apmaksāts raksts, tādā gadījumā ir jāizvieto ES emblēma un NAP logo;
      6. Projekta īstenošanas laikā, sabiedrībai skaidri redzamā vietā (piemēram, pie ēkas ieejas) uzstādīt vismaz vienu plakātu, kura minimālais izmērs ir A3, vai līdzvērtīgu elektronisku displeju, kurā izklāstīta informācija par Projektu, un uzsvērts no Eiropas Savienības saņemtais atbalsts. Tas izvietojams un pielietojams saskaņā ar Finanšu ministrijas izstrādātajām publicitātes vadlīnijām;
   2. Sadarbības partnerim īstenojot Projekta komunikācijas un publicitātes aktivitātes, to saturs ir rūpīgi jāizvērtē un jāizvēlas valoda un vizuālie tēli, kas mazina diskrimināciju un stereotipu veidošanos vai uzturēšanu par kādu no dzimumiem, personām ar invaliditāti, reliģisko pārliecību, vecumu, rasi un etnisko izcelsmi vai seksuālo orientāciju (skat. metodisko materiālu “Ieteikumi diskrimināciju un stereotipus mazinošai komunikācijai ar sabiedrību”, <https://www.lm.gov.lv/lv/media/18838/download>).
   3. Par komunikācijas un vizuālās identitātes prasību nepildīšanu var tikt piemērota finanšu korekcija līdz 3% no attiecīgajai darbībai vai Sadarbības partnerim paredzētā finansējuma.
3. **Līguma izbeigšanas kārtība**
   1. Līgums izbeidzas ar Pušu saistību pilnīgu izpildi.
   2. Puses var izbeigt Līguma darbību pirms Līgumā noteikto saistību izpildes termiņa iestāšanās, savstarpēji vienojoties, ja vien Līgumā attiecībā uz Pušu tiesībām un pienākumiem nav noteikta cita kārtība. Vienošanās par Līguma izbeigšanu tiek noformēta rakstiski.
   3. Gadījumos, kad Līgums tiek izbeigts saskaņā ar Pušu rakstisku vienošanos, par Līguma izbeigšanas dienu uzskatāma diena, kad to parakstījusi pēdējā no Pusēm, ja vien Aģentūra minētajā vienošanās nav noteikusi citu Līguma izbeigšanas termiņu.
   4. Aģentūra var vienpusēji lauzt Līgumu ar Sadarbības partneri, nepieciešamības gadījumā to saskaņojot ar Projekta uzraudzības padomi, un vismaz 1 (vienu) mēnesi iepriekš rakstveidā paziņojot par to Sadarbības partnerim šādos gadījumos:
      1. Projekta kvalitātes novērtēšanas vizītes rezultāts ir ar iebildumiem vai negatīvs, un Sadarbības partneris Aģentūras noteiktajā termiņā nenovērš konstatētās nepilnības;
      2. Sadarbības partneris neīsteno kādu no Līgumā minētajām prasībām;
      3. Konstatēts, ka Līgumu nav iespējams izpildīt tādēļ, ka ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas ES vai Ziemeļatlantijas līguma organizācijas dalībvalsts noteiktās sankcijas;
      4. Sadarbības partneris ir maldinājis Aģentūru, sniedzot nepatiesu informāciju.
   5. Visos gadījumos, kad Līgums tiek lauzts ar Aģentūras vienpusēju paziņojumu, paziņojums tiek nosūtīts uz oficiālo elektronisko adresi, izmantojot drošu elektronisko parakstu, Līgums uzskatāms par izbeigtu 2 (otrajā) darba dienā pēc tā nosūtīšanas.
   6. Sadarbības partnerim ir tiesības vienpusēji izbeigt Līgumu vismaz 1 (vienu) mēnesi iepriekš rakstveidā paziņojot par to Aģentūrai gadījumā, ja Aģentūra neīsteno kādu no Līgumā minētajiem nosacījumiem.
   7. Līguma laušanas gadījumā Sadarbības partnerim ir pienākums veikt atmaksu par Neatbilstoši veiktiem izdevumiem, atbilstoši Līgumam neizlietoto avansu un Aģentūras konstatētiem izdevumiem, kas nav attiecināmi uz Projektu, saskaņā ar Aģentūras izrakstītu rēķinu 20 (divdesmit) darba dienu laikā.
4. **Nepārvarama vara**
   1. Puses tiek atbrīvotas no atbildības par Līguma pilnīgu vai daļēju neizpildi, ja šāda neizpilde radusies nepārvaramas varas vai ārkārtēju apstākļu rezultātā, kuru darbība sākusies pēc Līguma noslēgšanas un kurus nevarēja iepriekš ne paredzēt, ne novērst. Pie nepārvaramas varas un ārkārtējiem apstākļiem pieskaitāmi: stihiskas nelaimes, avārijas, katastrofas, epidēmijas, epizootijas, kara darbība, nemieri, kas kavē vai pārtrauc Līguma saistību pilnīgu izpildi. Puses apņemas veikt nepieciešamos pasākumus, lai līdz minimumam samazinātu kaitējumus, kas var izrietēt no nepārvaramas varas apstākļiem, kā arī izpildīt attiecīgo Līguma saistību pēc nepārvaramas varas vai ārkārtējo apstākļu beigām.
   2. Par nepārvaramas varas un ārkārtējiem apstākļiem tiek ziņots rakstiski 5(piecu) darba dienu laikā no dienas, kad par to tika uzzināts. Ziņojumā jānorāda, kādā termiņā ir iespējama un paredzama Līgumā noteikto saistību izpilde, un pēc otras Puses pieprasījuma papildus jāiesniedz izziņa, kuru izsniegusi kompetenta institūcija un kura satur minēto ārkārtējo apstākļu darbības apstiprinājumu un to raksturojumu. Šādā gadījumā Līgumā paredzēto Pušu pienākumu veikšanas termiņš tiek atlikts samērīgi ar šādu apstākļu darbības ilgumu, ievērojot pieļaujamo Projekta īstenošanas ilgumu. Ja paziņojums nav izdarīts noteiktajā laikā, vainīgā Puse zaudē tiesības atsaukties uz nepārvaramu varu.

1. Eiropas Parlamenta un Padomes 2018. gada 18.jūlija regula (ES, Euratom) 2018/1046 par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012; [*https://eur-lex.europa.eu/legal-content/LV/TXT/?uri=CELEX:32018R1046&qid=1690199888800*](https://eur-lex.europa.eu/legal-content/LV/TXT/?uri=CELEX:32018R1046&qid=1690199888800) [↑](#footnote-ref-1)
2. Vadlīnijas horizontālā principa “Vienlīdzība, iekļaušana, nediskriminācija un pamattiesību ievērošana” īstenošanai un uzraudzībai (2021-2027)”. Pieejamas: <https://www.lm.gov.lv/lv/vadlinijas-horizontala-principa-vienlidziba-ieklausana-nediskriminacija-un-pamattiesibu-ieverosana-istenosanai-un-uzraudzibai-2021-2027> [↑](#footnote-ref-2)
3. Eiropas Parlamenta un Padomes 2021. gada 24. jūnija Regula (ES) 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai. [↑](#footnote-ref-3)
4. Ministru kabineta 2023.gada 13.jūlija noteikumi Nr.408 “Kārtība, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027.gada plānošanas periodā”. [↑](#footnote-ref-4)
5. Finanšu ministrijas 2022.gada 28.novembra vadlīnijas Nr.3.1. “ES fondu 2021.-2027. gada un Atveseļošanas fonda komunikācijas un dizaina vadlīnijas”, kas pieejamas tīmekļa vietnē [*https://www.esfondi.lv/normativie-akti-un-dokumenti/2021-2027-planosanas-periods/komunikacijas-un-dizaina-vadlinijas*](https://www.esfondi.lv/normativie-akti-un-dokumenti/2021-2027-planosanas-periods/komunikacijas-un-dizaina-vadlinijas). [↑](#footnote-ref-5)